Friedrich Frey-Herosé

Friedrich Frey-Herosé (Lindau, 1801eko urriaren 12a – Berna, 1873ko irailaren 22a) suitzar militar eta politikaria izan zen. Suitzako Konfederazioko presidentea izan zen 1854an eta 1860an.

Bavarian jaio zen, Aarauko familia batean. Parisen Kimika ikasi zuen eta bertan 1830eko Uztaileko Iraultzan parte hartu zuen. Suitzara itzulita, aitaren enpresa kimikoan hasi zen lanean, ibilbide politiko eta militarra hastearekin batera. Argoviako kantonamenduko kontseiluko kide izan zen, eta Sonderbund gerran Guillaume-Henri Dufourrek zuzendutako armada suitzarreko estatu nagusiko buru izan zen.

1848an Suitzako Kontseilu Nazionaleko kide hautatu zuten, eta handik gutxira, 1848ko azaroaren 16an, Suitzako lehen Kontseilu Federaleko zazpi kideetako bat aukeratu zuten. Alderdi Erradikal Demokratikoaren ordezkari izan zen eta Merkataritza eta Aduana, Politikoa eta Militar sailak zuzendu zituen. Aduanei buruzko lehen lege federala egiten parte hartu zuen, eta merkataritza-itunak sinatu zituen Sardiniako Erresumarekin, Badenekin eta Bavariarekin.

Konfederazioko lehendakaria izan zen 1854 eta 1860an. Austriak Ticino kantonamenduari jarritako blokeoa partzialki ezeztatzea lortu zuen, eta armadako estatu nagusira itzuli zen Neuchâtel kantoia prusiar asmoetatik defendatzeko 1856an. 1860an Sardiniako Erresumak Savoia Garaia Frantziari lagatzearen aurka agertu zen.

Masoia eta Aarauko Zur Brudertreue logiako kidea izan zen, Suitzako Alpeetako Logia Handian.

Kategoria:Bavariarrak
Kategoria:Suitzako kalbindarrak
Kategoria:Suitzako militarrak
Kategoria:Suitzako hargin beltzak
Kategoria:Suitzako Konfederazioko presidenteak